Na temelju članka 17. stavka 1. Zakona o ublažavanju i uklanjanju posljedica prirodnih nepogoda („Narodne novine“ broj 16/19) i članka 30. Statuta Općine Vladislavci („Službeni glasnik“ Općine Vladislavci broj 3/13, 3/17, 2/18, 4/20, 5/20 – pročišćeni tekst, 8/20, 2/21 i 3/21 – pročišćeni tekst ) Općinsko vijeće Općine Vladislavci na svojoj 45. sjednici održanoj 26. studenoga 2024. godine, donosi

**PLAN**

**mjera i postupanja Općine Vladislavci za djelomičnu sanaciju šteta od prirodnih nepogoda u 2025. godini**

1. **OPĆE ODREDBE**

Članak 1.

Ovim se Planom utvrđuje popis mjera i nositelja mjera u slučaju nastajanja prirodne nepogode na području Općine Vladislavci, procjene osiguranja opreme i drugih sredstava za zaštitu i sprječavanje stradanja imovine, gospodarskih funkcija i stradanja stanovništva i druge mjere koje uključuju suradnju s nadležnim tijelima iz područja prirodnih nepogoda, znanstvenih ustanova i stručnjaka za područje prirodnih nepogoda.

Prirodnom nepogodom, u smislu ovog Plana, smatraju se iznenadne okolnosti uzrokovane nepovoljnim vremenskim prilikama, seizmičkim uzrocima i drugim prirodnim uzrocima koje prekidaju normalno odvijanje života, uzrokuju žrtve, štetu na imovinu i/ili njezin gubitak te štetu na javnoj infrastrukturi i/ili u okolišu.

Prirodnom nepogodom iz stavka 2. ovoga članka smatra se:

1. potres,
2. olujni i orkanski vjetar,
3. požar,
4. poplava,
5. suša,
6. tuča, kiša koja se smrzava u dodiru snijega,
7. snježni nanos i lavina,
8. nagomilavanje leda na vodotocima,
9. klizanje, tečenje, odronjavanje i prevrtanje zemljišta i
10. druge pojave takva opsega koje, ovisno o mjesnim prilikama, uzrokuju bitne poremećaje u

 životu ljudi na određenom području.

U smislu ovog Plana štetama od prirodnih nepogoda ne smatraju se one štete koje su namjerno izazvane na vlastitoj imovini te štete koje su nastale zbog nemara i/ili zbog nepoduzimanja propisanih mjera zaštite.

Prirodna nepogoda može se proglasiti ako je vrijednost ukupne izravne štete najmanje 20 % vrijednosti izvornih prihoda Općine Vladislavci za prethodnu godinu ili ako je prirod (rod) umanjen najmanje 30 % prethodnog trogodišnjeg prosjeka na području Općine Vladislavci ili ako je nepogoda umanjila vrijednost imovine na području Općine Vladislavci najmanje 30 %.

Ispunjenje uvjeta iz prethodnog stavka ovog članka utvrđuje općinsko povjerenstvo  za procjenu šteta od prirodnih nepogoda.

1. **POPIS MJERA I NOSITELJA MJERA**

**Članak** 2.

Šteta od prirodne nepogodne se procjenjuje:

* na građevinama,
* na opremi,
* na zem1jištima: poljoprivredno zemljište, šumsko zemljište i građevinsko zemljište,
* na dugogodišnjim nasadima,
* na šumama,
* u stočarstvu,
* na obrtnim sredstvima.

Članak 3.

Odluku o proglašenju prirodne nepogode za područje Općine Vladislavci donosi župan na prijedlog općinskog načelnika, u slučaju ispunjenja uvjeta iz članka 1. stavka 5. ovoga Plana.

Članak 4.

Poslove u vezi s procjenom štete i dodjele sredstava pomoći za ublažavanje i djelomično uklanjanje posljedica prirodnih nepogoda za područje Općine obavlja Povjerenstvo za procjenu šteta od prirodnih nepogoda Općine Vladislavci (u daljnjem tekstu: Povjerenstvo).

Članove i broj članova Povjerenstva imenuje Općinsko vijeće na razdoblje od četiri godine i o njihovu imenovanju obavještava županijsko povjerenstvo.

Povjerenstvo iz stavka 1. ovoga članka obavlja sljedeće poslove:

* utvrđuju i provjeravaju visinu štete od prirodne nepogode za područje općine,
* unose podatke o prvim procjenama šteta u Registar šteta,
* unose i prosljeđuju putem Registra šteta konačne procjene šteta županijskom povjerenstvu,
* raspoređuju dodijeljena sredstva pomoći za ublažavanje i djelomično uklanjanje posljedica prirodnih nepogoda oštećenicima,
* prate i nadziru namjensko korištenje odobrenih sredstava pomoći za djelomičnu sanaciju šteta od prirodnih nepogoda ,
* izrađuju izvješća o utrošku dodijeljenih sredstava žurne pomoći i sredstava pomoći za ublažavanje i djelomično uklanjanje posljedica prirodnih nepogoda i dostavljaju ih županijskom povjerenstvu putem Registra šteta,
* surađuju sa županijskim povjerenstvom,
* donose plan djelovanja za područje općine Vladislavci,
* obavljaju druge poslove i aktivnosti iz svojeg djelokruga u suradnji sa županijskim povjerenstvima

Članovi povjerenstva u svojem radu dužni su postupati savjesno i u skladu s odredbama Zakona o ublažavanju i uklanjanju posljedica prirodnih nepogoda („Narodne novine“ broj 16/19), u suprotnom, oštećenici imaju pravo tražiti nadoknadu štete od Općine Vladislavci za učinjene propuste.

**Članak 5.**

Sredstva za ublažavanje i uklanjanje posljedica prirodnih nepogoda planiraju se u Proračunu Republike Hrvatske.

1. **PROCJENJA OSIGURANJA OPREME I DRUGIH SREDSTVA**

**Članak 6.**

Osiguranje opreme i drugih sredstava potrebnih za ublažavanje posljedica prirodnih nepogoda obrađene su u Planu djelovanja civilne zaštite Općine Vladislavci („Službeni glasnik“ Općine Vladislavci br. 2/18).

Nakon nastanka prirodnih nepogoda, osim obveza utvrđenih Planom djelovanja civilne zaštite Općine Vladislavci („Službeni glasnik“ Općine Vladislavci br. 2/18) Općina Vladislavci poduzet će i druge odgovarajuće mjere u skladu sa osiguranim sredstvima u Proračunu Općine Vladislavci za 2025. godinu.

**Članak 7.**

Ovaj Plan stupa na snagu osmog dana od dana objave u „Službenom glasniku“ Općine Vladislavci.

KLASA: 400-01/24-16/01

URBROJ: 2158-41-01-24-2

Vladislavci, 26. studenoga 2024.

**Predsjednik**

**Općinskog vijeća**

Krunoslav Morović